Saya mau tau Pra-astronomi dari Kiblat. Jelaskan dalam bahasa banjar

Umat Muslim dituntut mangatahui ampah kiblat gasan salat nang digawi saban hari, maupun gasan manantuakan ampah bangunan masigit. Marga nitu, panantuan ampah kiblat adalah masalah panting nang bausaha dipacahakan bubuhan-bubuhan Islam dalam sajarah. Wayah Muhammad hidup basamaan umat Islam di Madinah (nang masih bagana di daerah Hijaz nang kaya halnya Mekkah), sidin sambahyang ka ampah salatan, sasuai ampah Makkah nang sudah dikatahui matan Madinah. Dalam babarapa ganarasi imbah maninggalnya Muhammad pada tahun 632, umat Islam sudah manjangkau tampat-tampat nang jauh matan Mekkah jadi diparluakan mitudi gasan manantuakan ampah kiblat. Mitudi-mitudi matematis badasarakan ilmu falak hanyar mulai dihaga di pahabisan abad ka-8 atawa awal abad ka-9 (wan pada awalnya mitudi-mitudi nitu kada pina populer), jadi wayah panambaian umat Muslim mamakai mitudi-mitudi tradisional.

Mitudi-mitudi tradisional nang bakambang wayah pamulaan masa parluasan Islam pina bamacam wan mahasilakan ampah kiblat nang balain jua. Di antara ampah-ampah nang umum dipakai adalah ampah salatan (sasuai ampah Muhammad sambahyang di Madinah) atawa ampah nang suah dipakai sahabat Nabi di tampat nitu ("kiblat bubuhan sahabat", balain tagantung tampat). Bangsa Arab jua maminandui ilmu-ilmu parbintangan tradisional (disambat folk astronomy atawa "astronomi rakyat" ulih David A. King gasan malainakan lawan astronomi sabujurnya nang basifat ilmu pasti) nang baasal matan tradisi sawalum masa Islam. Ilmu-ilmu naya mamakai fenomena alam, nang kaya maitihi matahari, bulan, bintang-bintang, wan angin tanpa didasari parhitungan matematika. Babagai tampat baisi pitunjuk ampah kiblatnya saurang badasarakan posisi naik atawa tinggalam bintang-bintang batantu (nang naik atawa tinggalam di andak nang sama sapanjang tahun di tampat nang sama), maupun posisi naik atawa tinggalamnya matahari wayah ekuinoks (manunjukakan ampah pas timur wan barat) atawa titik balik (manunjukakan buncu-buncu batantu tahadap timur atawa barat). Ampah kiblat nang kaya naya nang tacatat dalam naskah nang dihaga di antaranya: kiblat di Afrika Maghrib ka ampah naiknya matahari wayah ekuinoks (lurus ka timur), matan Yaman ka ampah bintang Polaris atawa ka ampah asal angin utara (manunjukakan utara), matan Syam ka ampah naiknya bintang Suhail (Canopus), matan Irak ka ampah tinggalamnya matahari wayah titik balik salatan di musim dingin, wan matan India ka ampah tinggalamnya matahari wayah ekuinoks (lurus di barat). Pitunjuk-pitunjuk naya banyak ditulis di teks-teks fikih maupun teks astronomi rakyat, wan di tampat nang sama kawa haja tadapat banyak pitunjuk ampah lawan sumber nang balain. Bubuhan ahli astronomi (di luar astronomi rakyat) rajin kada bakumintar pasal mitudi-mitudi naya, tapi mitudi naya kada ditantang ulih bubuhan ahli fikih. Mitudi naya malahan dipakai tarus wayah bubuhan ahli astronomi mulai mahaga cara mahitung ampah ka Mekkah mamakai matematika, nang balain lawan ampah kiblat nang dikatahui sawalumnya. Ampah kiblat lawan mitudi-mitudi naya jua banyak dihaga di masigit-masigit tuha nang masih badiri damini.